માંગલિકનું માંગલિક સાથે જ લગ્ન કરાવવું એ સિવાયનો કોઈ શ્રેષ્ઠ ઉપાય નથી શું? જિગરભાઈ કહે છે, ‘વ્યાવસાયિક જ્યોતિષીઓએ એવા ઉપાયો કાઢ્યા છે. મંગળની સામે રાહુ હોય તો ચાલે અને મંગળની સામે શનિ હોય તો ચાલે એવું કહીને આ જ્યોતિષીઓ અમુક વિધિની ભલામણ કરે છે, પરંતુ બિનવ્યાવસાયિક જ્યોતિષ તરીકે મારું કહેવું છે કે આ બધા જ્યોતિષીઓએ શોધી કાઢેલા કમાણી કરવા માટેના કીમિયા માત્ર છે. તેઓ ૫૦ રૃપિયાના રંગીન પથ્થરને પાંચ-પચ્ચીસ હજાર રૃપિયાનો નંગ કહીને પહેરવા માટે આપી દેતા હોય છે. અત્યારે એક નવી યુક્તિ શોધી છે. જ્યોતિષ પહેલાં એમ કહે છે કે, હું કોઈ ફી લેતો નથી, નિઃશુલ્ક સેવા આપું છું. પછી ધીમે-ધીમે ત્રીજી-ચોથી મુલાકાતમાં ગ્રાહકનો વિશ્વાસ સંપાદિત કરીને વિધિના નામે મોટો તોડ કરે છે. આવા લોકોને કારણે જ જ્યોતિષશાસ્ત્ર પ્રત્યેની લોકોની શ્રદ્ધામાં ઓટ આવે છે. વાસ્તવમાં તો, મંગળ મંગળ છે, રાહુ રાહુ છે અને શનિ શનિ છે. મંગળવાળાએ શનિવાળા સાથે લગ્ન કર્યા હોય અને એમાં બંનેની ઊર્જાનો મેળ ન ખાતો હોય એવા મેં અનેક કિસ્સાઓ જોયા છે. જરા વિગતે સમજીએ. શનિ ધીરજનો ગ્રહ છે. તે કોઈ પણ કાર્ય કરતાં પહેલાં તેનું આયોજન કરવામાં માને છે. મંગળના કામમાં આયોજન નથી હોતું. ઉદાહરણથી સમજીએ તો અંબાજી જવું છે તો શનિ રસ્તાઓનું, ખાણીપીણીની સામગ્રીઓનું આયોજન કરશે જ્યારે મંગળ કશું વિચાર્યા વગર અંબાજી જવા નીકળી પડવાનો આગ્રહ કરશે, માર્ગમાં બધું જોઈ લેવાશે એમ કહીને. મંગળ અને શનિવાળાના મેળાપમાં મેં જોયું છે કે બંને સાથે જીવન કાઢી નાખતા જોવા મળતા હોય તો પણ બંનેને એકબીજા પ્રત્યે બહુ ફરિયાદ રહે છે. એકને બીજું પાત્ર રઘવાયું કહેશે અને બીજું પાત્ર પહેલાને ઠંડા માટલા જેવું કહેશે. આમ મારા મત પ્રમાણે મંગળ સાથે બીજો કોઈ વિકલ્પ ન હોય એ જ ઇચ્છનીય છે. મંગળ સાથે મંગળ જ શ્રેષ્ઠ છે. કેમ કે બંને એનર્જી એકબીજાને સમજી શકે છે, ગ્રહી શકે છે. એકબીજાની ભૂલોને માફ પણ કરી શકે છે.’